
Uznesenie Okresný súd Levice vo veci starostlivosti súdu o maloleté deti: A. B., nar. XX.XX.XXXX a C. B., nar. XX.XX.XXXX, t. č. bytom u navrhovateľa, v konaní zastúpené kolíznym opatrovníkom – Úradom práce, sociálnych vecí a rodiny Levice, deti z rodičov: matky – D. B., nar. XX.XX.XXXX, trvale bytom E. XX, t. č. na neznámom mieste a otca – C. B., nar. XX.XX.XXXX, trvale bytom B. XX, F. G., t. č. v Ústave na výkon väzby a Ústave na výkon trestu odňatia slobody Nitra, za účasti navrhovateľa – C. B., nar. XX.XX.XXXX, trvale bytom B. XX, F. G., o nariadenie neodkladného opatrenia, takto rozhodol: I. Návrh na nariadenie neodkladného opatrenia z a m i e t a. II. Žiaden z účastníkov n e m á nárok na náhradu trov konania. odôvodnenie: 1. Dňa 22.08.2024 doručil súdu navrhovateľ (starý otec maloletých detí) návrh na nariadenie neodkladného opatrenia, ktorým žiada súd o zverenie detí do jeho náhradnej osobnej starostlivosti. V návrhu uviedol, že maloleté deti sa nachádzajú v jeho domácnosti približne od minulého týždňa, kedy navrhovateľovi a jeho manželke volala matka mal. detí, aby prišli po deti, pretože s nimi nemá kde byť. Matka mal. detí má už dlhší čas problémy. S deťmi často mení bydliská, má vedomosť o tom, že pije alkohol a zrejme požíva aj iné návykové látky. Navrhovateľ tvrdí, že matka má maloletého partnera, za ktorým chodí aj s deťmi, avšak partnerov strieda stále. Deti už aj pred tým chodievali do ich domácnosti, v podstate vždy, keď má matka problém, tak ich kontaktuje. Deti sa vyjadrili, že s matkou spali dva dni na ulici. Preto považuje za nevyhnutné, aby deti mali stabilné miesto. 2. Okresný súd Levice uznesením č. k. 10P/58/2023-93 zo dňa 10.10.2023, právoplatným dňa 16.01.2024, konanie o zverenie mal. detí do spoločnej náhradnej osobnej starostlivosti navrhovateľov (starých rodičov) zastavil. Návrh bol zo strany navrhovateľov vzatý späť s poukazom na to, že rodičia starostlivosť o deti zabezpečujú. 3. Zo správy zo šetrenia pomerov, ktorú dňa 05.09.2024 vypracoval Úrad práce, sociálnych vecí a rodiny Levice, oddelenie sociálnoprávnej ochrany detí a sociálnej kurately (ďalej len „ÚPSVaR Levice“) vyplýva, že do konca mesiaca máj 2024 bola situácia v rodine stabilizovaná, matka žila s deťmi v garzónke v A., H. I. J. K. XX. Uvádzala, že si aktívne hľadá zamestnanie, aby si mohla nájsť väčšie bývanie a prebrať starostlivosť aj o mal. D. B., nar. XX.X.XXXX. V čase šetrenia mala v domácnosti menší neporiadok, avšak mala dostatok potravín, ako aj hygienických potrieb, na čo uvádzala, že s financiami jej pomáha partner, ktorého meno uviesť nechcela. Začiatkom júna 2024 boli vykonávané opakované pokusy o prešetrenie bytových a sociálnych pomerov u matky, zanechávané predvolania, avšak trikrát bez odozvy. ÚPSVaR Levice preto kontaktoval p. D. D., nar. XX.XX.XXXX, ktorá má zverenú maloletú D. do náhradnej osobnej starostlivosti, aby oboznámila p. B. s tým, že je potrebné aby ÚPSVaRu nahlásila aktuálnu situáciu, ako aj prípadnú zmenu bydliska. Dňa 16.07.2024 p. B. kontaktovala ÚPSVaR Levice telefonicky, kedy nahlásila zmenu bydliska. Dňa 17.07.2024 ÚPSVaR Levice vykonal šetrenie bytových a sociálnych pomerov u p. B. na adrese E. XX. Uviedla, že byt je vo vlastníctve jej brata, p. G. L.. V domácnosti býva p. B. s deťmi, jej brat a švagriná. Prispieva im podľa
možností. Brigádnicky si privyrába u súkromníka, kde pracuje na poli. Mesačne si tak vie privyrobiť približne 450,-€. Maloletá D. je od začiatku prázdnin, t. j. od 01.07.2024 v domácnosti s matkou. I. B. ďalej uviedla, že sa vyhýba omamným a návykovým látkam, momentálne nemá ani partnera. I. B. bolo poskytnuté v uvedených veciach sociálne poradenstvo. Maloletá A. a maloletý C. mali od septembra podľa slov p. B. nastúpiť do Materskej školy v Bajke. Dňa 05.08.2024 sa na ÚPSVaR Levice dostavil p. G. L., brat p. B., u ktorého sa mala aj s mal. deťmi nachádzať. Uviedol, že svojej sestre a jej maloletým deťom chcel pomôcť, postarať sa o nich, avšak situácia sa rapídne zhoršila koncom júla. I. B. údajne nemala o maloleté deti zabezpečovať dostatočnú starostlivosť, nechávala ich v noci doma so svojím bratom, zatiaľ čo ona mala mať intímne stretnutia v pivnici s rôznymi mužmi. Neskôr podľa slov p. L. mala p. B. vodiť svoje maloleté deti vo večerných hodinách so sebou do Ondrejoviec, kde mala mať 17 ročného partnera M., celé meno p. L. uviesť nevedel. Z takýchto večerných vychádzok sa p. B. údajne mala vracať pod vplyvom alkoholu a drog. I. L. ďalej uviedol, že jeho sestra je nezodpovedná, nezabezpečuje o deti riadnu starostlivosť, a preto v prípade, že by to nezvládla, je ochotný sa riadne o maloleté deti postarať on sám. Dňa 04.08.2024 podľa informácie od p. L., po slovnej nezhode p. B. odišla k ďalšiemu bratovi – p. B. K., nar. XX.XX.XXXX, bytom E. XX, spolu s maloletými deťmi. V rovnaký deň, teda 05.08.2024 ÚPSVaR Levice vykonal pokus o prešetrenie bytových a sociálnych pomerov na adrese E. XX, kde sa mala p. B. zdržiavať, avšak p. K. uviedol, že p. B. aj s mal. deťmi odišla do Levíc za priateľom M.. Na predvolanie sa dňa 07.08.2024 dostavila na ÚPSVaR Levice p. B., ktorá uviedla, že sa musela s maloletými deťmi presťahovať ku sestre, p. D. N., nar. XX.XX.XXXX, na adresu A., B. O. N. XX. Podľa jej slov sa k nej presťahovala z dôvodu, že si našla samostatný podnájom v Bajke, ktorý sa v uvedenú dobu prerába. Počas pohovoru matka popierala, že konzumuje alkohol, resp. drogy. Bolo jej poskytnuté sociálne poradenstvo, kedy na záver uviedla, že sa snaží žiť usporiadaný život a vytvoriť pre deti vhodné podmienky na výchovu. Dňa 12.08.2024 sa na ÚPSVaR Levice dostavil starý otec maloletých detí, p. C. B., nar. XX.XX.XXXX, ktorý sa domáhal poradenstva ohľadom podania návrhu na zverenie maloletých detí do náhradnej osobnej starostlivosti z dôvodu, že matka má problémy a aktuálne zabezpečuje starostlivosť o maloleté deti on a jeho manželka. Dňa 16.08.2024 sa ÚPSVaR Levice pokúšal vykonať šetrenie u p. C. B. na adrese F. G., B. XX, avšak na uvedenej adrese sa nikto v tom čase nezdržiaval. Dňa 02.09.2024 bolo vykonané šetrenie v rodine navrhovateľa p. B.. V domácnosti sa nachádzala manželka p. B., pani P. B. a mal. deti A. a C.. Rodina býva v dvojizbovom rodinnom dome v osobnom vlastníctve p. B., ktorý neskôr bude prepísaný na rodinu B.. Rodinný dom pozostáva z dvoch izieb, kuchyne a kúpeľne s toaletou. Mal. C. spáva s p. P. a mal. A. spáva s dcérou p. B. v jednej posteli. Príjmy do rodiny predstavuje hmotná núdza 300,-€/mes. a brigádnické privyrobenie. I. B. mal od 03.09.2024 nastúpiť do zamestnania, ale p. B. nám nevedela presne povedať kam. Mal. deti sa v domácnosti nachádzajú približne od júla tohto roku. O deti sa matka vôbec nezaujíma, zvykne deťom zavolať len keď je pod vplyvom alkoholických nápojov. Jej aktuálne miesto pobytu p. B. nevie, z dôvodu, že matka žije taký život aký žije. I. B. chce zapísať mal. A. aj do škôlky (MŠ Nový Tekov), a v prípade voľného miesta by zapísala aj mal. C.. Mal. deti navštevujú B. Q., zo strany lekára ÚPSVaR Levice neeviduje podnet o zanedbávaní alebo nevhodnom správaní voči maloletým deťom. So staršou sestrou mal. D., ktorá je v náhradnej osobnej starostlivosti, sa mal. deti nestretávajú, sú v kontakte len telefonicky. ÚPSVaR Levice bude naďalej priebežne monitorovať situáciu v rodine, zabezpečovanie starostlivosti o mal. deti, súčasne s poukazom na vyššie uvedené výsledky šetrení je možné vysloviť, že matka sa javí ako nestabilná v starostlivosti o svoje mal. deti s vzhľadom k spôsobu života, ktorý vedie. 4. Podľa § 111 písm. p) zákona č. 161/2015 Z. z. Civilný mimosporový poriadok (ďalej len „CMP“), v konaní vo veciach starostlivosti súdu o maloletých súd rozhoduje o zverení dieťaťa do náhradnej osobnej starostlivosti. 5. Podľa § 2 ods. 1 veta prvá CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 7. Podľa § 329 ods. 1 veta prvá CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 8. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 9. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu.
10. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 11. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 12. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 13. Podľa § 331 ods. 2 CSP, uznesenie o neodkladnom opatrení súd odošle najneskôr do troch dní od jeho vyhotovenia. 14. Podľa § 332 ods. 1 CSP, neodkladné opatrenie je vykonateľné doručením, ak osobitný predpis neustanovuje inak. 15. V zmysle čl. 24 Charty základných práv Európskej únie, pri všetkých opatreniach prijatých orgánmi verejnej moci alebo súkromnými inštitúciami, ktoré sa týkajú detí, sa musia v prvom rade brať do úvahy najlepšie záujmy dieťaťa (ods. 2). Každé dieťa má právo na pravidelné udržiavanie osobných vzťahov a priamych stykov s obidvoma svojimi rodičmi, ak to nie je v rozpore s jeho záujmom (ods. 3). 16. V zmysle č. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 17. Podľa § 45 ods. 1 Zákona o rodine, ak to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť, sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, a spôsobom svojho života a života osôb, ktoré s ňou žijú v domácnosti, zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. 18. Podľa § 45 ods. 3 Zákona o rodine, v rozhodnutí súd vymedzí osobe, ktorej bolo maloleté dieťa zverené do náhradnej osobnej starostlivosti, jej rozsah práv a povinností k maloletému dieťaťu. 19. Podľa § 45 ods. 4 Zákona o rodine, osoba, ktorej bolo maloleté dieťa zverené do náhradnej osobnej starostlivosti, je povinná vykonávať osobnú starostlivosť o maloleté dieťa v rovnakom rozsahu, v akom ju vykonávajú rodičia; osoba, ktorej bolo maloleté dieťa zverené do náhradnej osobnej starostlivosti vykonávanej na území Slovenskej republiky, je povinná najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestnením. Právo zastupovať maloleté dieťa a spravovať jeho majetok má iba v bežných veciach. Ak táto osoba predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd. 20. V zmysle vyššie citovaných zákonných ustanovení je zrejmé, že neodkladné opatrenie môže súd nariadiť v dvoch prípadoch, ak je potrebné bezodkladne upraviť pomery, alebo ak je obava z ohrozenia exekúcie, pričom tak môže učiniť pred začatím konania, počas konania a tiež po jeho skončení. Neodkladné opatrenie umožňuje pružne riešiť situáciu, keď je potrebný urýchlený zásah súdu. Je jedným zo zabezpečovacích inštitútov v civilnom procese a jeho zabezpečovacia funkcia sa prejavuje najmä v schopnosti zabrániť dočasnou a provizórnou úpravou nepriaznivým následkom, ktoré by mohli pred začatím konania alebo v už začatom konaní nastať. Pri nariaďovaní neodkladného opatrenia prevláda požiadavka rýchlosti nad požiadavkou úplnosti skutkových zistení z dôvodu, že nariadenie neodkladného opatrenia má dočasný, neodkladný a predbežný charakter. V dôsledku toho sa nezisťujú všetky skutočnosti, ktoré má mať súd zistené pred vydaním konečného rozhodnutia vo veci samej a skutočnosti, z ktorých sa vyvodzuje dôvodnosť návrhu na nariadenie neodkladného opatrenia, nemusia byť preukázané dôkazmi. Zákon z tohto dôvodu ani nepredpokladá, že by pri rozhodovaní o neodkladnom opatrení mal súd vykonávať dokazovanie. Pre nariadenie neodkladného opatrenia je postačujúce, pokiaľ sú okolnosti, z ktorých sa vyvodzuje opodstatnenosť návrhu na toto dočasné opatrenie, aspoň osvedčené. Ak by sa v konaní o nariadenie neodkladného opatrenia malo trvať na požiadavke riadneho vykonania hodnotenia dôkazov, mohol by byť účel tohto procesného inštitútu zmarený, pretože základnými znakmi neodkladných opatrení sú ich dočasnosť a provizórnosť. Najmä atribút provizórnosti je potrebné mimoriadne vyzdvihnúť, lebo už zo samotného označenia "neodkladné opatrenie" vyplýva, že nejde o konečnú a definitívnu úpravu vzťahov medzi účastníkmi, že nariadením neodkladného opatrenia nezíska ani jeden z účastníkov silnejšie postavenie a tiež nezískava práva, o ktorých sa má rozhodnúť až v budúcnosti, ale sa ním len dočasne, predbežne a neodkladne
upravuje určitý okruh vzťahov. Dočasnou úpravou urobenou vo forme neodkladného opatrenia sa preto neprejudikujú práva a povinnosti účastníkov, ani posúdenie právneho vzťahu medzi nimi. Znamená to, že obsahom dočasnej úpravy v neskoršom konaní nie je súd viazaný a môže rozhodnúť inak. 21. Neodkladné opatrenia sa podľa ich obsahu nariaďujú v súlade s § 325 ods. 2 CSP, resp. § 367 CMP, prípadne v súlade s iným zákonom (Zákon o rodine). Ustanovenie § 325 ods. 2 CSP iba príkladne uvádza výpočet neodkladných opatrení, ktoré súd môže nariadiť. Súd pri poskytovaní ochrany neodkladným opatrením použije výrok, ktorý svojou formou najväčšmi zodpovedá osvedčenému právu bez ohľadu na to, či tento výrok má normatívny základ v ustanovení § 325 ods. 2 CSP. Preto súd môže nariadiť aj iné neodkladné opatrenie. 22. Neodkladné opatrenia upravujú nielen faktické pomery účastníkov, ale upravujú aj právne pomery, i keď len predbežné. Súd musí v konaní predovšetkým skúmať, či je návrh navrhovateľa osvedčený, tiež je potrebné skúmať, či je neodkladné opatrenie potrebné, teda naliehavosť situácie. Nevyhnutnosť úpravy sa tu ponechá na voľnú úvahu súdu. Súd sa pritom opiera o výsledky urýchleného zisťovania. Ak na jeho základe dospeje k názoru, že návrh je dôvodný, t. j. že ohrozenie vzťahov alebo nárokov účastníkov je také značné, že si vyžaduje okamžité, hoci dočasné opatrenie súdu, nariadi ich najvhodnejšiu úpravu neodkladným opatrením. 23. Podmienkou pre vydanie neodkladného opatrenia je osvedčenie, že bez okamžitej, i keď len dočasnej úpravy právnych pomerov účastníkov, by bolo právo účastníka ohrozené. Nariadením neodkladného opatrenia navrhovateľ nenadobúda práva, o ktorých bude rozhodnuté až rozhodnutím vo veci samej. Z uvedeného charakteru neodkladného opatrenia vyplýva, že pred jeho nariadením nemusí súd zistiť všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený na dokazovanie. Pred nariadením neodkladného opatrenia nie je teda skutkový stav zisťovaný v plnom rozsahu, ale rozhodujúce skutočnosti musia byť aspoň osvedčené. To však neznamená, že súd môže vydať neodkladné opatrenie len na základe tvrdení navrhovateľa bez osvedčenia aspoň základných skutočností, ktoré by umožnili prijať záver o pravdepodobnosti nároku, ktorému sa má poskytnúť predbežná ochrana, alebo bez osvedčenia nebezpečenstva bezprostredne hroziacej ujmy. Toto ohrozenie osvedčeného nároku účastníka musí byť konkrétne, reálne a musí hroziť bezprostredne, keď existencia nároku ešte sama o sebe nie je dôvodom na nariadenie neodkladného opatrenia. Je nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť neodkladná ochrana, ako i osvedčenie nebezpečenstva bezprostredne hroziacej ujmy. 24. Súd dôkladne preskúmal návrh na nariadenie neodkladného opatrenia a dospel k záveru, že nie sú splnené podmienky na jeho nariadenie v zmysle návrhu navrhovateľa, ktorý žiada zveriť maloleté deti dočasne do jeho náhradnej osobnej starostlivosti. Za daných okolností nevznikla potreba dočasnej úpravy pomerov maloletých detí a potreba ich ochrany formou neodkladného opatrenia. Súd nezistil ohrozenie záujmu, života alebo zdravia maloletých detí, pre ktoré by bolo potrebné formou neodkladného opatrenia deti zverovať do náhradnej osobnej starostlivosti. Inštitút neodkladného opatrenia kladie dôraz na okamžitý, nevyhnutný zásah, bez ktorého by hrozila bezprostredná ujma, čo v danom prípade splnené nebolo. Súd vyhodnotil návrh navrhovateľa na vydanie neodkladného opatrenia za daných okolností za nedôvodný. Z obsahu spisu bolo zistené, že matka sa o maloleté deti nezaujíma, často odchádza preč, pričom svoje deti necháva v starostlivosti starých rodičov. Matka detí žije neusporiadaným spôsobom života, aj toho času sa nachádza na neznámom mieste. Otec maloletých detí sa v súčasnej dobe nachádza vo väzbe, takže z objektívnych dôvodov nemôže zabezpečovať starostlivosť o deti. Súd má osvedčené, že osobnú starostlivosť o maloleté deti zabezpečuje navrhovateľ – ich starý otec, spolu s jeho manželkou a je ochotný sa o ne starať aj naďalej. Šetrením pomerov na strane navrhovateľa neboli zistené žiadne nedostatky v starostlivosti o maloleté deti. Deti majú zabezpečené základné potreby a teda nie sú vystavené takej situácii (ohrozený život, zdravie, riadny vývin maloletých detí), ktorá by odôvodňovala nariadenie neodkladného opatrenia. 25. O náhrade trov konania rozhodol súd v súlade s § 52 CMP tak, že žiaden z účastníkov nemá nárok na náhradu trov konania. 26. Z tvrdení navrhovateľa si súd ustálil, že tento ničím neosvedčil potrebu neodkladnej úpravy v zmysle jeho návrhu a z dôvodu absencie nebezpečenstva bezprostredne hroziacej ujmy súd jeho návrh na vydanie neodkladného opatrenia zamietol. Do pozornosti navrhovateľa súd dáva skutočnosť, že napriek zamietnutiu jeho návrhu na nariadenie neodkladného opatrenia, má právo podať návrh vo veci samej na zverenie maloletých detí do náhradnej osobnej starostlivosti, v ktorom konaní súd po vykonaní dokazovania posúdi, či sú splnené podmienky pre náhradnú osobnú starostlivosť a či takáto forma starostlivosti je v najlepšom záujme maloletých detí.
Poučenie: Proti tomuto uzneseniu je prípustné odvolanie v lehote 15 dní od doručenia uznesenia na súde, proti ktorého uzneseniu smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

Zdroj: KAUZIS.SK – https://www.kauzis.sk/judikatura/r/ECLI:SK:OSLV:2024:4324203003.2 (dáta aktuálne k 13. 11. 2026). Záväzné je znenie zverejnené súdom.




